ఇద్దరు బీవోఐ రిటైర్డ్‌ ఉద్యోగులు అరెస్ట్‌
- రుణ మంజూరీలో అక్రమాలే కారణం
న్యూఢిల్లీ: 'డైమండ్‌ పవర్‌ ఇన్‌ఫ్రా' (డీపీఐఎల్‌) సంస్థ రూ.2,654 కోట్ల రుణ మోసానికి సంబంధించి సీబీఐ శుక్రవారం బ్యాంక్‌ ఆఫ్‌ ఇండియాకు (బీవోఐ) చెందిన ఇద్దరు రిటైర్డ్‌ ఉద్యోగులను అరెస్ట్‌ చేసింది. బ్యాంక్‌ ఆఫ్‌ ఇండియాకు చెందిన మాజీ జీఎం వి.వి.అగ్నిహోత్రి, డీజీఎం పి.కె.శ్రీవాస్తవాలను అదుపులోకి తీసుకున్నట్టుగా సీబీఐ అధికారులు శుక్రవారం ఒక ప్రకటనలో తెలిపారు. డైమండ్‌ పవర్‌ ఇన్‌ఫ్రా సంస్థకు అక్రమంగా రుణాలను మంజూరు చేయడంలో ఈ ఇద్దరు అధికారులు కీలక పాత్ర పోషించినట్టుగా విచారణలో వెలుగు చూసిన నేపథ్యంలో వీరిని అరెస్ట్‌ చేశామని అధికారులు తెలిపారు. వీరిని అహ్మదాబాద్‌లోని ప్రత్యేక కోర్టులో శనివారం ప్రవేశ పెట్టనున్నట్టుగా సీబీఐ తెలిపింది. ఈ కేసుకు సంబంధించి డైమండ్‌ పవర్‌ ఇన్‌ఫ్రా ప్రమోటర్లను సీబీఐ ఇప్పటికే అరెస్ట్‌ చేసిన సంగతి తెలిసిందే. వొడోదరా కేంద్రంగా పని చేస్తున్న ఈ సంస్థ ముఖ్యంగా విద్యుత్తు తీగలు, విద్యుత్తు ఉపకరణాల తయారీ పేరుతో కంపెనీ పెట్టి.. అక్రమంగా బ్యాంకు అధికారుల సహకారంతో దాదాపు 11 బ్యాంకుల నుంచి 2008లో రూ.2,654 కోట్ల రుణాలను తీసుకొని ఆ తరువాత ముఖం చాటేసింది. దీనిని 2016-17లో నిరర్థక ఆస్తిగా ప్రకటించారు.
మీ స్నేహితులకు రికమెండ్ చెయ్యండి